Ida Yessica Nesse

Ida Yessica Nesse (født 19. oktober 1992) er en norsk handikap-friidrettsutøver som konkurrerer primært innen spyd, diskos og kule i klassen F44 (skade under kneet). Hun representerer Tyrving IL.

Bakgrunn
Ida Yessica Nesse er født i Colombia. Hun ble adoptert til Norge da hun var 2 år gammel, og er oppvokst på Østerås i Bærum. Hennes handikap er at hun er født med klumpfot, noe hun er operert for flere ganger. Hun startet med friidrett i idrettslaget Tyrving da hun var 10 år, hvor hun både trente og konkurrerte med funksjonsfriske i alle øvelser. Det viste seg tidlig at hun var god til å kaste, spesielt spyd og liten ball (pers 55,85 m som 14 åring). Til tross for sitt handikap, kvalifiserte hun seg til deltakelse i spyd i alle de nasjonale ungdoms-mesterskapene i aldersbestemte klasser (UM) og alle junior-norgesmesterskapene (jr-NM U20 og jr-NM U23). I 2013 deltok hun for første gang i et parafriidrett-stevne, noe som ga mersmak. Hun satser nå primært på ParaAthletics, men deltar fremdeles også i norske stevner med funksjonsfriske.. Selv om det har vært spyd som har vært hennes beste øvelse, er det for tiden bare diskos som er internasjonal mesterskapsøvelse i hennes handikap-klasse. Diskos er derfor nå hennes hovedøvelse, men hun deltar gjerne også i spyd og kule i stevner der det er mulig.

Idrettskarriere
I sitt første handikapstevne, IWAS World Games i Nederland 2013, tok Ida sølv på 100 m, i spyd og diskos, samt fjerdeplass i lengde og kule. I 2014 Italian Open Championships - IPC ATHLETICS GRAND PRIX ble det sølv på 100 m og i spyd, og 5.-plass i diskos.

Ida var på topp i verdensrankingen i spyd i sin handikapklasse i 2013, 2015, 2016 og 2021.

I 2016 deltok Ida i Paralympiske sommerleker 2016 i Rio de Janeiro. I diskos som var eneste kastøvelse for hennes handikapklasse kastet hun 27,08 meter, og kom på 7.-plass.. I Berlin Open IPC ATHLETICS GRAND PRIX samme år vant hun gull i spyd, sølv i kule og bronse i diskos.

I 2017 deltok Ida i World ParaAthletics Championships i London. Kastøvelsene i hennes klasse var denne gang diskos og kule, hvor hun kom på henholdsvis 5. og 6. plass.  Samme år tok hun gull i spyd både i IPC Athletics Grand Prix stevnet i Dubai og  i Sharjah International Open Athletics Meeting. I IWAS World Games i Portugal 2017 ble det sølv i både diskos, spyd og kule.

I 2018 ble Ida Yessica Nesse Europamester da hun tok gull i diskos i World Para Athletics European Championships i Berlin.  Vinnerkastet hennes var så langt (34,08 m) at det ville ha gitt bronsemedalje både i  Paralympics i Rio i 2016 og i VM i London 2017. I IPC World Para Athletics Grand Prix åpningen i Dubai i mars 2018 vant Ida gull i både diskos og spyd, mens i det internasjonale stevnet i Sharjah uken etter ble det gull i spyd, sølv i diskos og bronse i kule. IPC World Para Athletics Grand Prix seriens avslutnings-stevne i 2018 var også i Berlin, og her ble det gull i diskos, og sølv i både spyd og kule.

I 2019 satte Ida Yessica Nesse ny europeisk rekord i spyd med et kast på 35,74 meter, som også var det lengste spydkastet i verden i hennes handikapklasse siden 2014.

I World ParaAthletics Championships 2019 i Dubai ble Ida nr 4 i kule. Hun lå på bronseplass, men mistet den i siste omgang da hun ble slått med 6 cm. I diskos ble hun nr 5.

I IWAS World Games februar 2019 i Sharjah ble det gull i spyd, sølv i diskos og 4. plass i kule, mens hun i Sharjah International Open Athletics Meeting uken etter vant spyd (hvor hun også satte Europarekord), samt tok bronse i diskos. Deretter ble det gull i diskos og bronse i kule i IPC World Para Athletics Grand Prix åpningen i Dubai. I Tunis 2019 World Para Athletics Grand Prix i juni ble det også gull i diskos, i tillegg til sølv i både spyd og kule.

I 2020 ble det ingen internasjonale konkurranser pga covid-19

I 2021 tok Ida sølv i diskos i EM i Bydgoszcz, en halvmeter bak vinneren. I Paralympics i Tokyo ble det en flott fjerdeplass med ny personlig rekord på 35,83 i et historisk sterkt finalefelt hvor det ble satt verdensrekord, samt kinesisk, australsk, amerikansk, dansk og norsk rekord. Hennes resultat ville ha gitt medalje både i Paralympics i Rio og i de to påfølgende VM. Hun kom til konkurransen ranket som nr 7 i verden, og alle foran henne på rankinglisten var med i Tokyo. Likevel tok hun fjerdeplassen til tross for at de hun gikk forbi også satte nye personlige rekorder. For første gang var det paraøvelser med i NM i friidrett, og her vant Ida gull i diskos.

2022 startet med innendørs friidretts NM hvor Ida tok gull i paraklassen i kule og sølv i paraklassen for 60 m. Etter to år med covid-19 restriksjoner var Ida tilbake i Dubai for åpningsstevnet i  IPC World Para Athletics Grand Prix serien, hvor hun vant gull i spyd. I Sharjah International Open Athletics Meeting ble det sølv i spyd. I Norgesmesterskapet tok Ida gull i paraklassen i både kule, diskos og spyd. I det første Nordiske mesterskapet i parafriidrett, som ble arrangert i den svenske byen Bollnäs, vant hun gull i diskos og spyd, og sølv i kule (bare 2 cm bak gullet).

Utmerkelser 
 2018 – Friidrettens Parapris (Friidrettsgallaen 2018)
2018 - Nominert til Årets kvinnelige funksjonshemmede utøver (Idrettsgallaen 2019)

Referanser

Eksterne lenker
 Rio 2016 - Ida Nesse (arkivert)
 Profil hos paralympic.org
 IPC Infostradasports - Ida Nesse

Norske handikappidrettsutøvere
Parafriidrettsutøvere
Norske diskoskastere
Deltakere for Norge under Paralympiske sommerleker 2016
Deltakere for Norge under Paralympiske sommerleker 2020